KIRJALLINEN KYSYMYS E-0058/02

esittäjä(t): Monica Frassoni (Verts/ALE) komissiolle

(24. tammikuuta 2002)

Aihe: Palalvo-suunnitelma ja Laguna di Caorle

Veneton alueen itärannikon ympäristöön kohdistuu vakava uhka (Venetsian provinssin Caorlen ja S. Michele al Tagliamenton kunnissa). Tämän alueen ympäristö on erittäin arvokas, erityisesti Laguna di Caorle ja Foce Tagliamenton elinympäristö.

Veneton alueen viranomaiskäsittelyssä on tällä hetkellä Palalvo-suunnitelma (Veneton alueen itäosan laguuneja ja rannikkoa koskeva aluesuunnitelma), jonka tarkoituksena on esityksen mukaan suojella laguunialueiden ympäristöä ja parantaa sen kestävää hoitoa, mutta johon todellisuudessa sisältyy useiden huvisatamien ja asuntoalueiden rakentaminen (suunnitelmaan sisältyy n. 7 000 uutta venepaikkaa). Suunnitelmaan kuuluu noin 4 miljoonaa kuutiometriä rakennuksia matkailukäyttöä varten.

Näitä hankkeita (satamia ja rakennuksia) käsitellään joko ohjeellisina suunnitelmina tai pakollisina hankkeina. Ensin mainitut eivät vaadi välitöntä täytäntöönpanoa, vaan ne pitää ensiksi sisällyttää kyseisen kunnan yleiskaavaan, jota pitää siis muuttaa. Pakolliset hankkeet puolestaan pannaan täytäntöön heti kun Palalvo-suunnitelma on hyväksytty. Niitä ei pidä siis sisällyttää yleiskaavaan. Minkäänlaista arviota yhteisön tärkeinä pitämistä alueista ja erityissuojelualueista ei ole tehty tähän mennessä.

Suunnitelma on eräiden EU:n direktiivien vastainen (luontotyyppidirektiivi 92/43/ETY(1), direktiivi luonnonvaraisista linnuista 79/409/ETY(2)), sillä Laguna di Caorle on luokiteltu edellä mainittujen direktiivien mukaiseksi yhteisön tärkeänä pitämäksi alueeksi (SIC) ja erityissuojelualueeksi (ZPS) (Laguna di Caorle SIC IT 3250009, Foce di Tagliamento ja Valli Arginate di Bibione SIC IT 3250014, Valle Vecchia di Caorle ZPS IT 32500020).

- Onko komissio tietoinen näistä tosiseikoista?

- Mitä se aikoo tehdä näiden suojelualueiden (SIC ja ZPS) suojelemiseksi matkailurakentamiselta?

- Onko ympäristövaikutusarviointeja koskevaa yhteisön lainsäädäntöä (direktiiviä 97/11/EY(3)) noudatettu?

(1) EYVL L 206, 22.7.1992, s. 7.

(2) EYVL L 103, 25.4.1979, s. 1.

(3) EYVL L 73, 14.3.1997, s. 5.

Margot Wallströmin komission puolesta antama vastaus

(12. maaliskuuta 2002)

Komissio on tietoinen Palalvo-aluesuunnitelman parhaillaan käynnissä olevasta hyväksymisprosessista. Suunnitelman kattamaan alueeseen sisältyy kohteita, joita Italia on ehdottanut yhteisön tärkeinä pitämiksi alueiksi luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY nojalla, sekä kohde, joka on nimetty erityiseksi suojelualueeksi luonnonvaraisten lintujen suojelusta 2. huhtikuuta 1979 annetun neuvoston direktiivin 79/409/ETY nojalla.

Direktiivin 92/43/ETY 6 artiklassa säädetään erityisten suojelutoimien alueita koskevista suojeluvaatimuksista. Näitä vaatimuksia sovelletaan direktiivin 92/43/ETY 4 artiklan 5 kohdan nojalla myös yhteisön tärkeänä pitämiin alueisiin, jos ne on hyväksytty 4 artiklan 2 kohdassa säädettyä menettelyä noudattaen luettelon perusteella, joka sisältää yhteisön tärkeänä pitämiksi ehdotetut alueet. Erityisten suojelutoimien alueita ei ole vielä nimetty eikä luetteloa yhteisön tärkeänä pitämiksi ehdotetuista alueista hyväksytty. Yhteisön tärkeänä pitämiksi ehdotettujen alueiden osalta jäsenvaltioiden on kuitenkin noudatettava tiettyjä velvollisuuksia sen takaamiseksi, ettei direktiivin tavoitteita vaaranneta, etenkin jos alueella esiintyy ensisijaisesti suojeltavia luontotyyppejä ja lajeja. Vaikka yhteisön hyväksymää luetteloa ei vielä olekaan, jäsenvaltioita kehotetaan vähintään olemaan ryhtymättä toimiin, jotka voivat aiheuttaa ehdotetun alueen tilan huonontumista.

Direktiivin 92/43/ETY 7 artiklan mukaisesti kyseisen direktiivin 6 artiklan 2, 3 ja 4 kohtaa sovelletaan myös direktiivin 79/409/ETY nojalla nimettyihin erityisiin suojelualueisiin.

Parlamentin jäsenen toimittamien tietojen mukaan Palalvo-aluesuunnitelmaa ei ole vielä hyväksytty. Italian viranomaisilla on vastuu yhteisön lainsäädännön noudattamisen varmistamisesta ja siten sen varmistamisesta, että suunnitelman vaikutukset Valle Vecchia di Caorlen alueeseen (erityinen suojelualue) arvioidaan asianmukaisesti ennen suunnitelman hyväksymistä ja että aluesuunnitelma ei vaaranna suojelutavoitteita Laguna di Caorlen ja Foce del Tagliamento e Valli Arginate di Bibionen alueilla (yhteisön tärkeinä pitämiksi ehdotetut alueet).

Jos komissiolle ilmoitetaan, että yhteisön lainsäädäntöä on rikottu, se toteuttaa EY:n perustamissopimuksen valvojana kaikki tarvittavat toimenpiteet, EY:n perustamissopimuksen 226 artiklan mukainen rikkomisesta johtuva menettely mukaan luettuna, asiaa koskevan yhteisön lainsäädännön noudattamisen varmistamiseksi.

Mitä tulee tiettyjen julkisten ja yksityisten hankkeiden ympäristövaikutusten arvioinnista annetun direktiivin 85/337/ETY muuttamisesta 3. maaliskuuta 1997 annetun neuvoston direktiivin 97/11/EY soveltamiseen, kyseinen direktiivi koskee ainoastaan hankkeita eikä suunnitelmia. Nyt kyseessä olevasta aluesuunnitelmasta ei siis tarvitse tehdä ympäristövaikutusten arviointia.